ກອງປະຊຸມໃຫຍ່ພັກ ປປ ລາວ ບໍ່ໄດ້ປ່ຽນ ນະໂຍບາຍຫຍັງຫຼາຍ
ທີ່ກອງປະຊຸມໃຫຍ່ ຢູ່ນະຄອນວຽງຈັນ ພັກຄອມມູນິສລາວ ບໍ່ໄດ້ມີການປ່ຽນແປງຫຍັງຫຼາຍ ໃນເປົ້າໝາຍການພັດທະນາ ເສດຖະກິດແລະສັງຄົມ
ໃນກອງປະຊຸມໃຫຍ່ຊຶ່ງມີຂຶ້ນໃນທຸກໆ 5 ປີຢູ່ນະຄອນຫຼວງວຽງຈັນຂອງພັກຄອມມູນິສລາວ ທີ່ປົກຄອງປະເທດຢູ່ໃນເວລານີ້ ໄດ້ມີການເລືອກເອົາຄະນະນຳພາຊຸດໃໝ່ ແລະກຳນົດເປົ້າ ໝາຍໃນການພັດທະນາທາງດ້ານເສດຖະກິດສັງຄົມ ພວກນັກວິເຄາະກ່າວວ່າກອງປະຊຸມ ທີ່ວ່ານີ້ ຈະບໍ່ພາໃຫ້ມີການປ່ຽນແປງຢ່າງໃຫຍ່ຫຼວງທາງດ້ານ ການເມືອງຫຼືດ້ານເສດຖະກິດ ແຕ່ຢ່າງໃດ ຢູ່ໃນ ສປປ ລາວ Mike Ives ມີລາຍງານ ກ່ຽວກັບເລື່ອງນີ້ຈາກກຸງຮ່າໂນ່ຍ ພວກຜູ້ນຳຂອງພັກຄອມມູນິສລາວ ເປີດກອງປະຊຸມໃຫຍ່ ຂອງພັກ ຊຶ່ງມີຂຶ້ນໃນທຸກໆ 5 ປີໃນເດືອນແລ້ວນີ້ ພວກ ນັກວິເຄາະກ່າວວ່າ ກອງປະຊຸມດັ່ງກ່າວນີ້ ແມ່ນເປັນການ ເສີມຂະຫຍາຍອຳນາດຂອງພັກທີ່ມີຢູ່ແລະຈະບໍ່ມີການປ່ຽນ ແປງທີ່ສຳຄັນໃດໆ ໃນຍຸດທະສາດການພັດທະນາ ຫລື ນະໂຍບາຍການຕ່າງປະເທດຂອງ ສປປ ລາວຊຶ່ງເປັນປະ ເທດທີ່ທຸກຍາກແລະມີພັກການເມືອງແຕ່ພຽງພັກດຽວນັ້ນ ສປປ ລາວ ຊຶ່ງມີພົນລະເມືອງປະມານ 6 ລ້ານຄົນແລະມີ ຊາຍແດນຕິດກັບຈີນ ຫວຽດນາມ ກຳປູເຈັຍ ໄທແລະມຽນ ມານັ້ນ ແມ່ນເປັນນຶ່ງໃນບັນດາປະເທດທີ່ທຸກຍາກທີ່ສຸດໃນ ໂລກແລະກາງຕໍ່ການຊ່ອຍເຫຼືອຢ່າງໜັກແລະການລົງທຶນ ຂອງຕ່າງປະເທດ ໃນກອງປະຊຸມໃຫຍ່ຂອງພັກ ຊຶ່ງໄຂຂຶ້ນແຕ່ວັນທີ 17 ຫາ 21 ມີນາຢູ່ທີ່ນະຄອນຫຼວງວຽງຈັນນັ້ນ ພວກຜູ້ແທນໄດ້ ພາກັນເລືອກເອົາທ່ານຈູມມະລີ ໄຊຍະສອນ ອາຍຸ 75 ປີ ເຂົ້າຮັບຕຳແໜ່ງເປັນເລຂາທິການ ໃຫຍ່ ຂອງພັກປະຊາຊົນປະຕິວັດລາວຕື່ມອີກ ແລະເລືອກເອົາສະມາຊິກຊຸດໃໝ່ຂອງຄະນະ ກຳມະການບໍລິຫານງານແລະຄະນະກຳມະການກົມການເມືອງສູນກາງພັກ ນອກນັ້ນກອງປະຊຸມໃຫຍ່ຂອງພັກຍັງຮັບຮອງເອົາເປົ້າໝາຍທີ່ສຳຄັນສຳລັບການພັດທະ ນາເສດຖະກິດແລະສັງຄົມແຫ່ງຊາດຂອງລາວ ໃຫ້ເຕີບໂຕໃນອັດຕາສະເລ່ຍ ບໍ່ຫຼຸດ 8% ຕໍ່ປີ ແຕ່ປີ 2011 ຫາ 2015 ແລະໃຫ້ການຢືນຢັນຕໍ່ເປົ້າໝາຍ ໃນການທີ່ຈະນຳພາປະ ເທດລາວໃຫ້ຫຼຸດພົ້ນອອກຈາກສະພາບການເປັນປະເທດດ້ອຍພັດທະນາໃຫ້ໄດ້ພາຍໃນປີ 2020 ທ່ານ Martin Stuart-Fox ສາດສະດາຈານກິດຕິມະສັກທີ່ມະຫາວິທະຍາໄລ Queens land ໃນອອສເຕຣເລຍກ່າວວ່າ ກອງປະຊຸມໃຫຍ່ຂອງພັກ ແມ່ນເສີມຂະຫຍາຍອຳນາດ ຂອງພັກປະຊາຊົນປະຕິວັດລາວແລະກອງທັບປົດປ່ອຍປະຊາຊົນຊຶ່ງເປັນຜູ້ຕາງໜ້າຢູ່ໃນ ພັກດັ່ງກ່າວ ທ່ານເວົ້າວ່າ ກອງປະຊຸມໃຫຍ່ຂອງພັກບໍ່ໄດ້ໃຫ້ສັນຍານໃດໆ ກ່ຽວກັບວ່າຈະມີການຫັນ ປ່ຽນໄປສູ່ປະຊາທິປະໄຕ ທ່ານ Martin Stuart-Fox ເວົ້າວ່າ ສປປ ລາວ ຍິນດີຮັບເອົາການຊ່ອຍເຫຼືອ ແລະ ການລົງທຶນຈາກບັນດາປະເທດເພື່ອນບ້ານທີ່ມີຄວາມເຂັ້ມແຂງຂອງລາວ ຮວມທັງຈີນ ຫວຽດນາມແລະໄທ ຊຶ່ງປະກອບເປັນ 3 ປະເທດທີ່ລົງທຶນຫຼາຍທີ່ສຸດຢູ່ໃນລາວພ້ອມໆ ກັບການຊ່ອຍເຫຼືອຈາກບັນດາປະເທດນາຍທຶນຕາເວັນຕົກ // ສຽງ // ທ່ານ Martin Stuart-Fox ເວົ້າວ່າ ພວກນັກວິເຄາະບາງຄົນກ່າວວ່າ ການແຕ່ງຕັ້ງທ່ານທອງສິງ ທຳມະວົງເຂົ້າຮັບຕຳແໜ່ງ ເປັນນາຍົກລັດຖະມົນຕີໃນເດືອນທັນວາຜ່ານມາ ແມ່ນເປັນສັນຍານໃຫ້ເຫັນເຖິງການປ່ຽນ ແປງໄປສູ່ພັກຝ່າຍນິຍົມຫວຽດນາມ ແທນພັກຝ່າຍນິຍົມຈີນ ພາຍໃນຄະນະນຳພາຄອມມູ ນິສລາວ ແຕ່ພວກນັກວິເຄາະອີກສ່ວນນຶ່ງລົງຄວາມເຫັນວ່າ ການຊັ່ງຊາຕີລາຄາທີ່ວ່ານີ້ ແມ່ນບໍ່ໄດ້ຄຳນຶງເຖິງຄວາມແຕກຕ່າງເລັກໆນ້ອຍໆໃນວົງການເມືອງຂອງລາວ ທ່ານ Martin Stuart-Fox ກ່າວຕໍ່ VOA ວ່າ ບໍ່ວ່າຈະມີການຊັບຊ້ອນໃດໆກໍຕາມຢູ່ ພາຍໃນພັກລາວຍັງຈະສືບຕໍ່ຍາດແຍ່ງເອົາການລົງທຶນຂອງຕ່າງປະເທດໂດຍການຂາຍ ເລຊັບພະຍາກອນທຳມະຊາດທີ່ຕົນມີຢູ່ ສ່ວນໃຫຍ່ແລ້ວກໍແມ່ນໄມ້ ບໍ່ແຮ່ແລະພາກສ່ວນ ໄຟຟ້າພະລັງນໍ້າ ທ່ານເວົ້າວ່າ ມີທາງເປັນໄປໄດ້ທີ່ວ່າລາວ ຊຶ່ງມີອັດຕາການເຕີບໂຕຢ່າງແທ້ຈິງຂອງຍອດ ຜະລິດຮວມແຫ່ງຊາດຫຼື GDP 7% ໃນປີ 2009 ນັ້ນ ຈະບັນລຸການເຕີບໂຕໃນອັດຕາ 8% ໃນປີນີ້ ແຕ່ແນວໃດກໍຕາມທ່ານໃຫ້ຂໍ້ສັງເກດວ່າ ບໍ່ແມ່ນຄົນລາວທັງໝົດໄດ້ຮັບຜົນ ປະໂຫຍດຈາກການຂະຫຍາຍໂຕຂອງເສດຖະກິດແຫ່ງຊາດ // ສຽງ // ທ່ານ Martin Stuart-Fox ເວົ້າວ່າ ທ່ານກ່າວຕື່ມວ່າ ຍັງເປັນການສົງໄສຢູ່ທີ່ວ່າລາວຈະບັນລຸເປົ້າໝາຍໃນການຫຼຸດພົ້ນຈາກການ ເປັນປະເທດດ້ອຍພັດທະນາພາຍໃນປີ 2020 ລາຍໄດ້ສະເລ່ຍຂອງປະຊາຊົນລາວແມ່ນຍັງຕໍ່າກວ່າ 1,000 ໂດລາຕໍ່ປີ ໃນປີ 2010 ອີງຕາມ ການກະປະມານຂອງກະຊວງການຕ່າງປະເທດສະຫະລັດ ພວກຄອມມູນິສໄດ້ເຂົ້າກຳອຳນາດຢູ່ລາວ ໃນຕອນທ້າຍຂອງສົງຄາມກາງເມືອງໃນປີ 1975 ສະຫະລັດໄດ້ຖິ້ມລະເບີດລົງໃສ່ລາວຢ່າງໜັກໃນລະຫວ່າງສົງຄາມຫວຽດນາມ ແລະເຈົ້າໜ້າ ທີ່ລາວກ່າວອ້າງວ່າ ສະເລ່ຍແລ້ວປະເທດລາວເປັນປະເທດທີ່ຖືກຖິ້ມລະເບີດໃສ່ໜັກທີ່ສຸດໃນ ໂລກ ໃນໄລຍະສອງສາມເດືອນຜ່ານມານີ້ ສປປ ລາວໄດ້ຖືກຕຳໜິຕິຕຽນຈາກບັນດາອົງການປົກ ປ້ອງສະພາບແວດລ້ອມ ບັນດາອົງການຈັດຕັ້ງ ທີ່ບໍ່ຂຶ້ນກັບລັດຖະບານ ແລະພວກເຈົ້າໜ້າ ທີ່ຫວຽດນາມທີ່ໄດ້ໃຫ້ການອະນຸມັດຕໍ່ແຜນການພັດທະນາຂອງບໍລິສັດໄທທີ່ຈະສ້າງເຂື່ອນ ແຫ່ງທຳອິດ ຂອງຈຳນວນທັງໝົດ 12 ເຂື່ອນ ໃສ່ເຂດລຸ່ມແມ່ນໍ້າຂອງ ພວກເຈົ້າໜ້າທີ່ລາວເວົ້າວ່າ ການສ້າງເຂື່ອນໃສ່ແມ່ນໍ້າຂອງນີ້ຈະຊ່ອຍກະຕຸກຊຸກຍູ້ໃຫ້ເສດຖະ ກິດເຕີບໂຕແລະແກ່ດຶງເອົາລາວ ອອກຈາກການເປັນປະເທດທີ່ທຸກຍາກ ຈີນຊຶ່ງເປັນເພື່ອນ ບ້ານຂອງລາວນັ້ນໄດ້ 4 ເຂື່ອນທີ່ໃຊ້ການໄດ້ແລ້ວໃສ່ຕອນເທິງຂອງແມ່ນໍ້າຂອງ ທີ່ຈີນເອີ້ນ ວ່າ ແມ່ນໍ້າລ້ານຊ້າງນັ້ນ